Перадапошнім рэйтынгавым турнірам сезона, які пачаўся за тры тыдні да чэмпіянату свету, традыцыйна стаў адкрыты чэмпіянат Кітая ў Пекіне, да паўфіналу якога Марк Сэлбі дайшоў у 2008 годзе. У першым раўндзе ён перайграў мясцовага снукерыста Цяня Пэнфэя з лікам 5:3, пасля чаго атрымаў упэўненую перамогу над Робертам Мілкінсам з лікам 5:1. Пасля гэтага англічанін выдатна правёў чвэрцьфінальны матч супраць Алістэра Картэра, перайграўшы апанента з лікам 5:1 з трыма соценнымі брэйкамі ў 129, 130 і 139 балаў, і ў чарговы раз выйшаў у рэйтынгавы паўфінал на любімчыка мясцовай публікі Дзіна Цзюньхуэя. Праціўнікі гулялі на роўных у першай частцы паядынку, але пры ліку 3:3 Сэлбі выйграў тры партыі запар і з лікам 6:3 выйшаў у другі рэйтынгавы фінал у сезоне на 21-гадовага Джада Трампа, які не ўваходзіў у топ-16 рэйтынгу і ўпершыню дайшоў да фіналу рэйтынгавага спаборніцтва. Трамп узяў лідарства ў пачатку паядынку і пайшоў на перапынак з лікам 5:3 на сваю карысць, а ў другой гульнявой сесіі снукерысты прадэманстравалі цудоўную сярыйнасць, выканаўшы чатыры соценныя серыі на дваіх (за ўвесь матч праціўнікі зрабілі па 3 сэнчуры), у выніку чаго Марк здолеў зраўняць лік у матчы, 8:8, аднак яго апанент больш упэўнена правёў канцоўку паядынку і сенсацыйна стаў пераможцам спаборніцтва.